Ministrul afacerilor externe, Luminița Odobescu, l-a primit ieri pe ministrul pentru afaceri europene al Ungarie, János Bóka, aflat în vizită în România, în perspectiva preluării de către Ungaria a mandatului președinției semestriale a Consiliului Uniunii Europene, la 1 iulie, anunță Rador Radio România.
A fost evocat contextul european și internațional marcat de provocări multiple, precum și perioada de tranziție între două cicluri electorale europene, arată un comunicat de presă.
Ministrul român a subliniat interesul pentru avansarea deciziilor privind politica de extindere a Uniunii Europene în raport cu Ucraina și Republica Moldova, precum și a celor privind aderarea României la Schengen și cu frontierele terestre.
Partea ungară a reconfirmat sprijinul pentru îndeplinirea acestui obiectiv. În ceea ce privește stadiul actual al relațiilor bilaterale româno-ungare au fost evocate atât importanța parteneriatului strategic dintre România și Ungaria, cât și oportunitățile de colaborare sectorială.